วันที่ 4 พฤษภาคม 63

タイ語

จังหวัดฟูกูโอกะ

วันนี้รัฐบาลได้ประกาศนโยบายอย่างชัดเจนแล้วว่า จะยืดระยะเวลา “ประกาศสถานการณ์ฉุกเฉิน” ทั่วประเทศ โดยมีผลตั้งแต่วันที่ 7 – 31 พฤษภาคม ในส่วนของสิบสาม “จังหวัดเฝ้าระวังพิเศษ” ซึ่งรวมจังหวัดฟูกูโอกะไว้ด้วยนั้น ตั้งเป้าหมาย “ลดโอกาสการพบปะลงให้ได้ราวร้อยละแปดสิบหรืออย่างน้อยร้อยละเจ็ดสิบ” รวมทั้ง “จำเป็นต้องได้รับความร่วมมือจากประชาชนทุกท่านดังเช่นที่ผ่านมาอย่างต่อเนื่อง”

จากสถานการณ์ดังกล่าว จังหวัดฟูกูโอกะมุ่งหวังที่จะควบคุมสถานการณ์ให้เข้าสู่ภาวะปรกติโดยเร็วที่สุดเท่าที่จะทำได้ รวมทั้งเมื่อพิจารณาจากความเห็นของผู้เชี่ยวชาญต่าง ๆ แล้วจึงเห็นสมควรให้ยืดระยะเวลาการบริหารจัดการดังเช่นในช่วงที่ผ่านมาออกไปจนถึงวันที่ 31 พฤษภาคม

ทางจังหวัดฯหวังเป็นอย่างยิ่งว่าจะได้รับความเข้าใจและความร่วมมือจากประชาชนและผู้ประกอบการทุกท่านอย่างต่อเนื่องดังรายละเอียดดังต่อไปนี้

* 1. งดออกนอกบ้านเว้นแต่มีเหตุจำเป็นต่อการดำรงชีพ ทั้งนี้กรณีมีเหตุจำเป็นต้องออกนอกบ้านให้ลดจำนวนคนให้มากที่สุดเท่าที่จะทำได้
		+ กรณีมีเหตุจำเป็นต่อการดำรงชีวิต เช่น การเดินทางไปเข้ารับการรักษาในสถานพยาบาล ซื้ออาหาร ยา เวชภัณฑ์และสิ่งของจำเป็น การเดินทางไปทำงานที่จำเป็น การออกกำลังกายและเดินเล่นนอกเคหะสถาน เป็นต้น
	2. หลีกเลี่ยงการเดินทางกลับภูมิลำเนาหรือการเดินทางท่องเที่ยวอันไม่มีเหตุจำเป็นเร่งด่วนให้มากที่สุด
	3. หลีกเลี่ยงพฤติกรรมเสี่ยงสามประการซึ่งส่งผลต่อการติดเชื้อเป็นหมู่คณะ ได้แก่ “อากาศปิดไม่ถ่ายเท” “ชุมนุมกลุ่มใหญ่” “สัมผัสใกล้ชิด”
	4. ล้างมือให้สะอาด รักษามารยาทในการไอหรือจามในที่สาธารณะอย่างถูกต้องและเคร่งครัด ตลอดจนพยายามรักษาระยะห่างกับบุคคลอื่น
	5. งดการเข้าร่วมกิจกรรม (อีเวนต์) ซึ่งมีความเสี่ยงต่อการแพร่กระจายไวรัสและการรวมกลุ่มซึ่งเข้าข่าย “สามปัจจัยเสี่ยง”
	6. ขอให้ผู้ประกอบการส่งเสริมการทำงานที่บ้าน (Work from home) และ “ลดจำนวนคนเข้างานร้อยละเจ็ดสิบ” นอกจากนี้เวลาออกไปทำงานขอให้ลดการพบปะผู้คนลงด้วยการจัดกะทำงานให้เวลาต่างกัน ขี่จักรยานไปทำงานเป็นต้น
	7. หากมีอาการไข้หวัด เช่น ไข้ ไอหรือจาม โปรดโทรศัพท์ปรึกษาสถานพยาบาลใกล้บ้านก่อน ไม่เดินทางไปเข้ารับการตรวจโดยไม่ได้นัดหมายล่วงหน้า
	8. ขอความร่วมมือสถานประกอบการปิดให้บริการ

　ในส่วนของพิพิธภัณฑ์ หอศิลป์ และหอสมุด ทางจังหวัดจะพิจารณาตัดสินใจอย่างถ้วนถี่อีกครั้ง โดยประเมินสถานการณ์การการติดเชื้อในช่วงระยะเวลาหนึ่ง (ประมาณสองสัปดาห์) รวมทั้งตรวจสอบว่าสถานประกอบการแต่ละแห่งดำเนินมาตรการป้องกันการแพร่ระบาดอย่างถูกต้องเหมาะสมหรือไม่